Zagreb, 7. lipnja 2019.g.

**Z A P I S N I K**

sa **52. sjednice** Povjerenstva za odlučivanje o sukobu interesa održane dana 7. lipnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Tatijana Vučetić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 51. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **M-66/19, na zahtjev dužnosnice JELENE ĐUGUM, pomoćnice ministra poljoprivrede,** iznosi predmet i navodi da je dužnosnica podnijela zahtjev za mišljenjem u kojem moli za izdavanje suglasnosti s imenovanjem na mjesto ravnatelja Hrvatske akreditacijske agencije.

Izvjestiteljica predlaže da se donese mišljenje da na temelju članka 20. stavka 1. ZSSI-a nema zapreke da dužnosnica stupi u radni odnos u Hrvatskoj akreditacijskoj agenciji, na radnom mjestu ravnatelja, s obzirom da Ministarstvo poljoprivrede za vrijeme mandata dužnosnice nije stupalo u poslovne odnose s Hrvatskom akreditacijskom agencijom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **M-89/19, na zahtjev dužnosnika ŽELJKA LUKAČEVIĆA, zamjenika općinskog načelnika Općine Vrpolje,** iznosi predmet i navodi da je dužnosnik podnio zahtjev za mišljenjem u kojem ističe da je zamjenik općinske načelnice Općine Vrpolje i zanima ga da li bi mogao provesti postupak javne nabave za Rekonstrukciju nerazvrstane ceste za Općinu Slavonski Šamac, a koja se nalazi u blizini. Naime ima važeći certifikat Javne nabave, a oni trenutno nemaju osobu koja ima certifikat za provođenje ovog postupka. Izvjestiteljica navodi da se radi o jednom poslu koji je privremeni i ne predstavlja redovito i stalno obavljanje poslova.

Izvjestiteljica predlaže da se donese mišljenje da dužnosnik može provesti postupak javne nabave za Rekonstrukciju nerazvrstane ceste za Općinu Slavonski Šamac s time da se isti upućuje da u budućnosti vodi računa da se ne dovede u situaciju koja bi mogla dovesti u pitanje njegovu nepristranost ili koja bi se mogla shvatiti kao protuusluga.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-90/19, na zahtjev dužnosnika SINIŠE VARGE, zastupnika u Hrvatskom saboru,** iznosi predmet i navodi da je dužnosnik dostavio zahtjev za mišljenjem u kojem postavlja upit da li kao dužnosnik može biti član upravljačkog organa neprofitne pravne osoba, a za što neće imati nikakva prava na naknadu ili primati darove u toj ulozi, osim eventualno prava na naknadu putnih i drugih troškova. Dužnosnik navodi da grupa stručnjak za reforme u zdravstvu iz zemalja članice Europske unije kao iz susjednih zemalja ima namjeru osnovati neprofitnu udrugu sa sjedištem u Republici Hrvatskoj pod nazivom "CEE Health Policy Institute” te navodi aktivnosti i ciljeve iste.

Izvjestiteljica predlaže da se donese mišljenje da dužnosnik može istovremeno uz obnašanje navedene dužnosti biti član upravljačkog tijela neprofitne udruge, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u dvije druge neprofitne udruge ili zaklade.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3 točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-180/19, na zahtjev KRUNOSLAVA DUGALIĆ, ravnatelja Hrvatske agencije za poljoprivredu i hranu,** iznosi predmet i navodi da je ravnatelj podnio zahtjev za mišljenjem u kojem moli za pomoć u vezi primjene Zakona o sprječavanju sukoba interesa. Navodi da je 1. siječnja 2019. godine stupio je na snagu Zakon o Hrvatskoj agenciji za poljoprivredu i hranu, a kojim je Hrvatski centar za poljoprivredu, hranu i selo promijenio sjedište i ime u Hrvatska agencija za poljoprivredu i hranu te kojim je ista preuzela i postala univerzalni pravni slijednik cijele Hrvatske agencije za hranu i dijela Hrvatske poljoprivredne agencije. Budući da je od strane Upravnog vijeća Centra imenovan za ravnatelja, sada Agencije, zanima ga je li dužnosnik u smislu Zakona o sprječavanju sukoba interesa.

Izvjestitelj navodi da je navedena Agencija nastala spajanjem dviju agencija čiji ravnatelji su bili dužnosnici u smislu ZSSI-a za koje je Povjerenstvo donijelo zaključke i u istima dalo tumačenje iz kojih razloga se smatraju dužnosnicima u smislu ZSSI-a. Isti razlozi odnose se i na ravnatelja Hrvatske agencije za poljoprivredu i hranu te izvjestitelj predlaže da se donese mišljenje da se ravnatelj Hrvatske agencije za poljoprivredu i hranu smatra dužnosnikom u smislu ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 10,15 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**